हरियाणा के उद्योग मंत्री विपुल गोयल ने मानव रचना एजुकेशनल इंस्टीट्यूट में गुरुवार को दो दिवसीय रोजगार मेले का उद्घाटन किया। इस दौरान उन्होंने कहा कि किसी भी सरकार ने पहली बार फरीदाबाद में इतने बड़े रोजगार मेले का आयोजन किया है। उन्होंने कहा कि हमारा मकसद कंपनियों और युवाओं के बीच का माध्यम बन रोजगार को जरूरतमंदों के द्वार पर लाना है। मेले के पहले दिन 1000 से ज्यादा युवाओं ने रजिस्ट्रेशन कराकर इंटरव्यू दिए। मेले में 100 से ज्यादा कंपनियां शिरकत कर रही हैं। उद्योग मंत्री ने कहा कि शैक्षणिक योग्यता के अनुसार 14500 वैकेंसी यहां उपलब्ध हैं। उन्होंने कहा कि अपनी योग्यता अनुसार हर उम्मीदवार तीन कंपनियां इंटरव्यू के लिए चुन सकता है। उद्योग मंत्री ने मेले में रजिस्ट्रेशन प्रक्रिया का मुआयना किया। उन्होंने इंटरव्यू लेने आए कंपनियों के प्रतिनिधियों से भी मुलाकात की। गोयल ने कहा कि मेले के समापन पर नौकरी देने वाले औद्योगिक संस्थानों को सम्मानित भी किया जाएगा। उन्होंने कहा कि इस तरह के मेले युवाओं के लिए रोजगार के अवसर पैदा करते हैं। उन्होंने कहा कि स्किल डेवलपमेंट और मॉडर्न आईटीआई के जरिए हरियाणा में युवाओं की ऐसी पौध तैयार की जाएगी जिससे कंपनियां खुद कैंपस में सलेक्शन के लिए सामने आएंगी और रोजगार सृजन में हरियाणा सबसे आगे होगा। स्किल डेवलपमेंट के साथ मॉडर्न आईटीआई के जरिए युवाओं के लिए रोजगार के अवसर पैदा किए जा रहे हैं। उन्होंने कहा कि फरीदाबाद सही मायने में स्मार्ट सिटी तभी बन पाएगा जब युवाओं के पास रोजगार होगा। उन्होंने कहा कि कम पढ़े-लिखे युवाओं के लिए ड्राइवर स्किल प्रोग्राम भी शुरू किया गया है। उन्होंने कहा कि केंद्र सरकार के कौशल विकास मंत्रालय के साथ मिलकर हरियाणा में आगे भी रोजगार सृजन के लिए नए कोर्स शुरू किए जाएंगे। हरियाणा जल्द ही स्किल डेवलपमेंट में नंबर वन होगा। इस मौके पर मानव रचना एजुकेशनल इंस्टीट्यूट के वाइस प्रेसीडेंट अमित भल्ला ने कहा कि उनके संस्थान के लिए यह गर्व का विषय है मंत्री विपुल गोयल के दिशा निर्देशन में फरीदाबाद में पहली बार इतना बड़ा रोजगार मेला लगा है। मेले में 10वीं, 12वीं, आईटीआई, डिप्लोमा होल्डर, ग्रेजुएट, पोस्ट ग्रेजुएट, बीटेक सहित सभी युवाओं के लिए नौकरी पाने का अवसर है। शुक्रवार को हजारों की तादाद में युवाओं के रोजगार मेले में पहुंचने की उम्मीद है।